Source: https://ispis.sk/judikatura/KSKE/9Co120/2012
Timestamp: 2020-04-10 19:00:00+00:00
Document Index: 2230763

Matched Legal Cases: ['§ 4', '§ 214', '§ 212', '§ 3', '§ 221', '§ 2', '§ 12', '§ 3', 'súd ', 'súd ', 'Súd ', '§ 4', 'súd ', 'súd ', '§ 214', '§ 212', '§ 4', '§ 3', 'súd ', '§ 221', 'súd ', '§ 2', 'súd ', '§ 12', '§ 3']

KSKE 9 Co 120/2012 - iSpis
iSpis Judikatúra – KSKE 9 Co 120/2012
KS v Košiciach, dátum 17.06.2012, sp.zn. KSKE 9 Co 120/2012
§ 4 ods. 2 písm. za) zákona č. 71/1992 § 214 ods. 2 OSP § 212 ods. 1 zákona č. 71/1992 § 3 ods. 5 zákona č. 250/2007 § 221 ods. 1 písm. i) OSP § 2 ods. 2 OSP § 12 ods. 1 OSP § 3 ods. 9 zákona č. 757/2004
Súd: Krajský súd Košice Spisová značka: 9Co/120/2012 Identifikačné číslo súdneho spisu: 7612206642 Dátum vydania rozhodnutia: 18. 06. 2012 Meno a priezvisko sudcu, VSÚ: JUDr. Andrea Mazáková ECLI: ECLI:SK:KSKE:2012:7612206642.3
Uznesenie Krajský súd v Košiciach vo veci navrhovateľov: X/ V. V., W.. X.X.XXXX, X/ K.. R. V., W.. X.X.XXXX E. X/ X. V., W.. X.X.XXXX, všetci bytom N., N. X, všetci zastúpení JUDr. Igorom Šafrankom, advokátom so sídlom Svidník, Sovietskych hrdinov 163/66, proti odporcovi: Prvá stavebná sporiteľňa, a.s., so sídlom Bratislava, Bajkalská 30, IČO: 31 335 004, o nariadenie predbežného opatrenia, o odvolaniach navrhovateľov proti uzneseniam Okresného súdu Spišská Nová Ves zo 4. mája 2012 č. k. 6C/30/2012-75 a č. k. 6C/30/2012-77, takto
Z r u š u j e uznesenia súdu prvého stupňa zo 4. mája 2012 č. k. 6C/30/2012-75 a č. k. 6C/30/2012-77.
Súd prvého stupňa uznesením zo 4. mája 2012 č. k. 6C/30/2012-75 navrhovateľom spoločne a nerozdielne uložil, aby zaplatili súdny poplatok 33 € z návrhu na nariadenie predbežného opatrenia. Uznesením z toho istého dňa č. k. 6C/30/2012-77 im rovnako solidárne uložil zaplatiť súdny poplatok z odvolania proti rozhodnutiu o predbežnom opatrení.
Navrhovatelia obe uznesenia napadli včas podaným odvolaním. Obe odvolania odôvodňujú rovnakou skutočnosťou - vzhľadom na to, že ide o spotrebiteľskú vec, odvolávajú sa na to, že v zmysle § 4 ods. 2 písm. za/ zákona č. 71/1992 Zb. o súdnych poplatkoch v znení neskorších zmien v súdenej veci sú od poplatku oslobodení. Navrhujú preto napadnuté uznesenia zrušiť.
Krajský súd v Košiciach ako súd odvolací prejednal odvolania navrhovateľov bez nariadenia odvolacieho pojednávania podľa § 214 ods. 2 O.s.p., preskúmal napadnuté uznesenia podľa § 212 ods. 1, 3 O.s.p. a dospel k záveru, že odvolania navrhovateľov sú dôvodné.
V zmysle § 4 ods. 2 písm. za/ zákona č. 71/1992 Zb. o súdnych poplatkoch v znení neskorších zmien, od poplatku je oslobodený spotrebiteľ domáhajúci sa ochrany svojho práva podľa osobitného predpisu. Týmto osobitným predpisom v zmysle odkazu 4aa) nachádzajúcom sa pri tomto zákonnom ustanovení je napríklad § 3 ods. 5 zákona č. 250/2007 Z. z. o ochrane spotrebiteľa, podľa ktorého proti porušeniu práv a povinností ustanovených zákonom s cieľom ochrany spotrebiteľa môže sa spotrebiteľ proti porušiteľovi na súde domáhať ochrany svojho práva.
V prejednávanej veci ide o nariadenie predbežného opatrenia za účelom ochrany práv spotrebiteľa (navrhovateľov) vyplývajúcich zo zmluvy o mimoriadnom medziúvere a stavebnom úvere a záložnej zmluvy uzavretej za účelom zabezpečenia pohľadávky odporcu a jej príslušenstva z tejto zmluvy.
Návrh na nariadenie predbežného opatrenia a rovnako aj odvolanie proti uzneseniu o zamietnutí tohto návrhu sú procesnými úkonmi spotrebiteľov, ktoré boli urobené s cieľom dosiahnuť, aby odporcovi bolo uložené zdržať sa výkonu záložného práva k nehnuteľnostiam vo vlastníctve navrhovateľov ad 2/ a 3/ v procese dobrovoľnej dražby, teda s cieľom ochrany práv spotrebiteľa.
Vzhľadom na uvedené odvolací súd dospel k záveru, že ide o poplatkové úkony spotrebiteľov, na ktoré v zmysle citovaného zákonného ustanovenia sa vzťahuje osobné oslobodenie od poplatkovej povinnosti spotrebiteľov, a preto napadnuté nesprávne rozhodnutia o poplatkovej povinnosti zrušil (§ 221 ods. 1 písm. i/ O.s.p.) . Pretože ide o prípad, keď je poplatník od poplatku oslobodený a súd jeho návrhu vyhovel uznesením odvolacieho súdu o nariadení predbežného opatrenia zo 14. júna 2012, o povinnosti odporcu, ktorý nie je od súdneho poplatku oslobodený, zaplatiť podľa výsledku konania poplatok alebo jeho pomernú časť (§ 2 ods. 2 zákona o SP) v záujme zachovania zásady dvojinštančnosti súdneho konania rozhodne súd prvého stupňa (§ 12 ods. 1 zákona o SP) .
Toto uznesenie senát Krajského súdu v Košiciach prijal pomerom hlasov 3:0 (§ 3 ods. 9 zákona č. 757/2004 Z. z. o súdoch v znení neskorších zmien) .